Landmand Kristian Pedersen fra Aars har samlet på de sjældne danske landbrugsmaskiner - Bukh-traktorer - i mere end 15 år. Men nu skal der penge i kassen, og derfor har han valgt at sætte en stor del af sin traktorsamling på auktion, selvom den har været en vigtig del af hans liv. - Det har været en del af min identitet, siden jeg var 13 år. Det er noget, jeg har brændt for i 15 år, siger Kristian Pedersen. Opbygger måske ny samling Kristian Pedersen har valgt at sætte 38 sjældne traktorer til salg, hvor prisniveauet på traktorerne ligger mellem 2.000 til 80.000 kroner. Han håber på at kunne tjene i alt en halv million, når auktionen er afsluttet. Kristian Pedersen nænner dog ikke at skille sig af med hele sin samling. - Jeg beholder seks traktorer, og så må vi se på et senere tidspunkt, om vi skal have samlet lidt mere sammen igen, siger Kristian Pedersen. Det er muligt at byde på Kristian Pedersens traktorer på nettet frem til i morgen klokken 20.00. Du kan finde netauktionen på linket her .

Referat:
Kristian Pedersen har valgt at sætte en stor del af sin samling af sjældne Bukh-traktorer på auktion.